b'\n_START_ARTICLE_\nMamre\n_START_PARAGRAPH_\nMamre (en hebreu \xd7\x9e\xd6\xb7\xd7\x9e\xd6\xb0\xd7\xa8\xd6\xb5\xd7\x90) \xc3\xa9s un antic santuari, origin\xc3\xa0riament constru\xc3\xaft al voltant d\'un arbre sagrat, que pertanyia a Canaan. Les fonts talm\xc3\xbadiques fan al\xc2\xb7lusi\xc3\xb3 a aquest lloc com Beth Ilanim o Botnah, on tenia lloc una de les tres festes (o mercats) m\xc3\xa9s importants de Judea. Mamre es troba aproximadament a mig cam\xc3\xad entre Halhul i l\'Hebron hist\xc3\xb2rica, a uns 4 km al nord d\'Hebron.\n_START_SECTION_\nNoms i esdeveniments\n_START_PARAGRAPH_\nAl G\xc3\xa8nesi 13:18 apareix Abraham instal\xc2\xb7lant-se als \xc2\xabgrans arbres de Mamre\xc2\xbb. La tradici\xc3\xb3 hebrea original sembla referir-se, pel que fa a una variaci\xc3\xb3 textual conservada a la Septuaginta, a un sol roure gran, al qual Flavi Josep anomen\xc3\xa0 \xc3\x92gig. Mamre podria haver estat un amorrita, un cacic tribal que va donar el seu nom a una roureda. El G\xc3\xa8nesi el relaciona amb Hebron o amb algun lloc proper a la ciutat. De fet, Mamre s\'ha associat sovint a la Cova de Macpel\xc3\xa0. Segons Francesca Stavrakopoulou, hi ha for\xc3\xa7a confusi\xc3\xb3 a la narrativa b\xc3\xadblica no nom\xc3\xa9s amb Mamre, sin\xc3\xb3 tamb\xc3\xa9 amb Macpel\xc3\xa0, Hebron i Quiriat-Arb\xc3\xa0; els quatre noms apareixen repetidament emparentats. En una altra part del G\xc3\xa8nesi s\'identifica Mamre amb la pr\xc3\xb2pia Hebron. Hi ha una tradici\xc3\xb3 cristian que data dels primers pelegrins del segle IV que relaciona la Mamre de l\'Antic Testament amb les ru\xc3\xafnes no emmurallades del que els registres de la tradici\xc3\xb3 \xc3\xa0rab anomenen "Ramet el-Halil" (El tur\xc3\xb3 de l\'amic). _NEWLINE_Una altra part de la B\xc3\xadblia es refereix al lloc com \xc2\xables nogueroles de Mamre l\'amorrita\xc2\xbb, on Mamre seria el nom d\'un dels tres l\xc3\xadders amorrites que van unir les seves forces amb les d\'Abraham per perseguir Xedorlaomer i salvar Lot (Gen 14:13,24)._NEWLINE_Les suposades incoher\xc3\xa8ncies se solen explicar en relaci\xc3\xb3 amb la discordan\xc3\xa7a entre les tradicions escrites que hi ha sota la composici\xc3\xb3 del Pentateuc, la primera relacionada amb la tradici\xc3\xb3 jahvista, la segona amb la tradici\xc3\xb3 elohista, segons la hip\xc3\xb2tesi documental dels estudiosos moderns.\n_START_SECTION_\nIdentificaci\xc3\xb3\n_START_PARAGRAPH_\nEncara no s\'ha descobert el lloc exacte de Mamre, al qual nom\xc3\xa9s es fa menci\xc3\xb3 al G\xc3\xa8nesi._NEWLINE_Segons una interpretaci\xc3\xb3 de la narraci\xc3\xb3 b\xc3\xadblica, Ramat el-Khalil \xc3\xa9s el Mamre on Abraham va plantar les tendes del seu campament, va construir-hi un altar i va rebre les not\xc3\xadcies de D\xc3\xa9u, en forma de tres \xc3\xa0ngels, sobre l\'embar\xc3\xa0s de Sara._NEWLINE_D\'una altra banda, Khirbet es-Sibte, tamb\xc3\xa9 conegut com a Ain Sebta, el lloc on es troba el Roure de Mamre a uns dos quil\xc3\xb2metres al sud-oest de Ramat al-Khalil, ha estat considerat des del segle XIX com el lloc on Abraham va plantar les tendes i va veure els \xc3\xa0ngels.\n_START_SECTION_\nEdat del bronze\n_START_PARAGRAPH_\nAl jaciment de Ramat el-Khalil s\'han trobat fragments d\'atuells de l\'edat del bronze que podrien indicar que aquest lloc de culte es trobava ja en \xc3\xbas al voltant dels anys 2600 i 2000 aC, encara que no hi ha proves arqueol\xc3\xb2giques que estigu\xc3\xa9s ocupat des de la primera meitat del segon mil\xc2\xb7lenni fins al final de l\'edat del ferro.\n_START_SECTION_\nJosep: la noguerola\n_START_PARAGRAPH_\nFlavi Josep (37 dC - c. 100 dC) va deixar const\xc3\xa0ncia d\'una tradici\xc3\xb3 segons la qual el llentiscle o noguerola de Mamre era tan antic com la pr\xc3\xb2pia paraula (La guerra dels jueus, 4.535). El lloc tenia moltes llegendes, els jueus, els cristians i els pagans hi feien sacrificis cremant animals, i es considerava que l\'arbre era immune al foc dels sacrificis. Hi ha const\xc3\xa0ncia que Constant\xc3\xad I el Gran (302-337) va voler intentar, sense \xc3\xa8xit, acabar amb aquells sacrificis. Cal destacar que el llentiscle del qual parla Josep \xc3\xa9s diferent del Roure de Mamre modern, i es trobava empla\xc3\xa7at en una ubicaci\xc3\xb3 diferent.\n_START_SECTION_\nHerodes: el recinte\n_START_PARAGRAPH_\nHerodes el gran va manar construir el mur de dos metres de gruix que envolta la zona de 60 metres d\'ampl\xc3\xa0ria i 83 de llarg\xc3\xa0ria, possiblement pel seu car\xc3\xa0cter de lloc de veneraci\xc3\xb3. El recinte contenia un antic pou de m\xc3\xa9s de 5 metres de di\xc3\xa0metre que es coneixia com el Pou d\'Abraham.\n_START_SECTION_\nPer\xc3\xadode rom\xc3\xa0: el temple d\'Adri\xc3\xa0\n_START_PARAGRAPH_\nL\'estructura erigida per Herodes fou destru\xc3\xafda pels ex\xc3\xa8rcits de Ximon bar Kokheb\xc3\xa0 i posteriorment reconstru\xc3\xafda per l\'emperador rom\xc3\xa0 Adri\xc3\xa0. Adri\xc3\xa0 va donar una nova idea a la fira comercial, que havia estat important a causa del seu empla\xc3\xa7ament en una intersecci\xc3\xb3 del nus de comunicacions de les muntanyes del sud de Judea. Aquest mercatus o fira va ser un dels llocs on, segons la tradici\xc3\xb3 jueva conservada per Jeroni d\'Estrid\xc3\xb3, Adri\xc3\xa0 va decidir vendre com esclaus les restes de l\'ex\xc3\xa8rcit de Bar Kokheb\xc3\xa0.'